
Félautomata annotációs program fejlesztése szegmentációs problémákra

Az iszkémiás szívbetegség preklinikai kutatása során általános metodika a modellállatok szívének szeletelése, festése, majd az elhalt szívszövet annotációja. Ez fontos információt szolgáltathat a betegség lefolyásáról és terápiák hatékonyságáról. A kiértékelés jelenleg manuálisan folyik, mely hosszú időt vesz igénybe, valamint szubjektív.
Munkánk során célul tűztük ki, hogy neurális hálózatok (NH) használatával automatizáljuk a szívszeletek képeinek szegmentálását, hogy a folyamatot meggyorsítsuk és objektívebbé tegyük.
A probléma megoldásához három különböző, egy U-Net, egy U-Net++ és egy DeepLabV3+ architektúrájú NH-t teszteltünk. A hálók tanítását optimalizáltuk és Jaccard Index-el, illetve a sikeresen annotált pixelek hányadának számításával kvantifikáltuk a kimeneti maszkok minőségét. Ezen értékeket használva összevetettük a hálók hatékonyságát.
Egy értékelési rendszert – scoring mechanizmust - is bevezettünk arra, hogy kvantifikáljuk a szegmentálás minőségét. Ennek hatékonyságát lineáris regresszióval és vevő működési karakterisztika (Receiver Operating Characteristic – ROC) görbe illesztésével vizsgáltuk.
Az NH-kat eltérő méretű tanulóhalmazokon is betanítottuk abból a célból, hogy megvizsgáljuk, mekkora tanítóhalmaz szükséges a megfelelő teljesítmény eléréséhez.
A különböző architektúrájú NH-k tesztelése során arra a következtetésre jutottam, hogy mindhárom nagy pontossággal képes az annotálások végrehajtására, azonban az NH-k átlagolt kimenete – amit kombinált kimenetnek neveztünk el – kicsivel jobb eredményeket mutatott, mint a hálók önmagukban. A scoring mechanizmusok összevetése során a ROC görbe alatti területek (AUROC) összevetésével arra jutottam, hogy a terület maszkjához tartozó pixelek maszkhoz tartozási valószínűségének átlaga tükrözi legjobban a maszkok minőségét.
A hálók többszöri tanítása során azt tapasztaltam, hogy néhány száz kép elegendő lehet a hatékony tanításhoz.
Eredményeink bizonyítják, hogy a szívszeletek annotálása NH-k használatával hatékonyan megoldható. Emellett a beállított scoring mechanizmussal szűrhetők a kevésbé pontos annotálások, ami tovább segíti a végfelhasználók munkáját. Az NH-k ismételt tanítása megmutatta, hogy kisméretű adathalmaz is elegendő a rendszer hatékony tanításához. Ezek alapján a használt módszer könnyedén széleskörűen használhatóvá tehető. Eredményeinket felhasználva megvalósítható egy általános, NH-n alapuló, preklinikai szívszeleteket annotáló szoftver elkészítése.
 



